2.pielikums

Ogres novada pašvaldības domes

2022. gada 28. jūlija lēmumam

(protokols Nr.17;39.)

**PATAPINĀJUMA LĪGUMS (PROJEKTS)**

**par zemesgabala nodošanu bezatlīdzības lietošanā**

|  |  |
| --- | --- |
| Dokumenta datums ir tā elektroniskās parakstīšanas datums |  |

**Ogres novada pašvaldība,** reģistrācijas Nr. 90000024455, juridiskā adrese: Brīvības iela 33, Ogre, Ogres nov., LV-5001 (turpmāk – Patapinātājs), kuras vārdā saskaņā ar Ogres novada pašvaldības domes 2022. gada 28. jūlija lēmumu “Par Ogres novada pašvaldības nekustamā īpašuma nodošanu bezatlīdzības lietošanā sociālajam uzņēmumam projekta “Māja Visiem!” īstenošanai” (protokols Nr.17; 39.) rīkojas Ogres novada pašvaldības izpilddirektora vietniece Dana Bārbale, no vienas puses, un

**SIA “Sculpture culture”**, reģistrācijas Nr. 40203289177, juridiskā adrese: Ārlavas iela 4, Rīga, LV-1004, (turpmāk – Patapinājuma ņēmējs), kura vārdā saskaņā ar Patapinājuma ņēmēja statūtiem rīkojas valdes loceklis \_\_\_\_\_\_\_, no otras puses, turpmāk abi kopā – Puses, bet katrs atsevišķi – Puse,

pamatojoties uz Ogres novada pašvaldības domes 2022. gada 28. jūlija lēmumu (protokols Nr. 17; 39.) “Par Ogres novada pašvaldības nekustamā īpašuma nodošanu bezatlīdzības lietošanā sociālajam uzņēmumam projekta “Māja Visiem!” īstenošanai” (turpmāk – Lēmums),

ņemot vērā to, ka Patapinājuma ņēmējam Sociālo uzņēmumu likumā noteiktajā kārtībā piešķirts sociālā uzņēmuma statuss, un ziņas par to ir publicētas Labklājības ministrijas vestajā sociālo uzņēmumu reģistrā Labklājības ministrijas tīmekļvietnē https://www.lm.gov.lv/lv/socialo-uznemumu-registrs,

noslēdz šādu Patapinājuma līgumu (turpmāk - Līgums):

1. **Līguma priekšmets**
	1. Patapinātājs nodod, un Patapinājuma ņēmējs pieņem bezatlīdzības lietošanā Ogres novada pašvaldībai piederošā nekustamā īpašuma Peldu iela 22, Ikšķile, Ogres novads, kadastra Nr. 7494 012 0551, daļu: zemes vienības ar kadastra apzīmējumu 74940121577 daļu ~300m² platībā saskaņā ar šā lēmuma pielikumu saskaņā ar Lēmuma 1. pielikumu (turpmāk – zemesgabals). Lēmuma izraksts pievienots Līguma pielikumā un ir tā neatņemama sastāvdaļa.
	2. Zemes vienība ar kadastra apzīmējumu 74940121577 un kopējo platību 2,1814 ha ietilpst nekustamā īpašuma Peldu iela 22, Ikšķile, Ogres nov., kadastra Nr. 74940120551 sastāvā. Īpašuma tiesības nostiprinātas Ogres novada pašvaldībai Ikšķiles pilsētas zemesgrāmatas nodalījumā Nr.100000068168. Zemes vienības ar kadastra apzīmējumu 74940121577 uz 2022. gada 1. janvāri ir 38652EUR (platībai 2,1814 ha).
	3. Zemesgabala patapinājuma mērķis: uzstādīt un popularizēt universālā dizaina parauga māju “Māja Visiem!” Ogres novadā, lai veicinātu vides pieejamību personām ar invaliditāti, ērtas un ar atbilstošu aprīkojumu dzīvesvietas izveidi, kas ir ērti eksportējama, personai mainot savu dzīvesvietu, sekmēt cilvēku ar īpašām vajadzībām integrāciju sabiedrībā, popularizēt jaunu arhitektūras novirzienu – universālais dizains, tai skaitā veidot vispārizglītojošus pasākumus un veicināt izpratni par šo jomu.
	4. Saskaņā ar Ikšķiles novada teritorijas plānojuma (turpmāk – TP) grafisko daļu zemesgabals atrodas Jauktas centra apbūves teritorijā (JC2).
	5. TP teritorijas izmantošanas un apbūves noteikumu (turpmāk - TIAN) 455.punkts noteic, ka Jauktas centra apbūves teritorija (JC2) ir funkcionālā zona Ikšķiles pilsētā, kur vēsturiski izveidojies plašs jauktas izmantošanas spektrs, kā arī apbūves teritorija, ko plānots attīstīt par jauktas apbūves centru.
	6. Zemesgabala robežas Patapinājuma ņēmējam dabā zināmas, kā arī norādītas Lēmuma pielikumā pievienotajā zemesgabala skicē.
	7. Līgumu noslēdzot, zemesgabals tiek nodots Patapinājuma ņēmējam, Pusēm parakstot pieņemšanas – nodošanas aktu, kas kļūst par Līguma neatņemama sastāvdaļa. Zemesgabala stāvoklis Līguma noslēgšanas brīdī Pusēm ir zināms un norādīts pieņemšanas – nodošanas aktā.
2. **Līguma termiņš**
	1. Līgums stājas spēkā ar abpusēju Līguma parakstīšanas dienu un tiek noslēgts uz 5 (pieciem) gadiem, bet ne ilgāk, kamēr Patapinājuma ņēmējam ir piešķirts sociālā uzņēmēja statuss.
	2. Līguma termiņš var tikt mainīts, Pusēm savstarpēji vienojoties.
3. **Patapinājuma ņēmēja pienākumi un tiesības**
	1. Patapinājuma ņēmējs apņemas:
		1. kā krietns un rūpīgs saimnieks rūpēties par zemesgabalu, uzturēt to atbilstoši normatīvo aktu prasībām, kā arī nodrošināt, lai zemesgabalam piegulošā publiskā lietošanā esošā teritorija ir sakopta atbilstoši vietējās pašvaldības saistošo noteikumu prasībām par pašvaldības teritoriju un būvju uzturēšanu, un segt ar zemesgabala uzturēšanu saistītos izdevumus.
		2. izmantot zemesgabalu atbilstoši Līguma 1.3.punktā norādītajam mērķim;
		3. patstāvīgi uz sava rēķina iegūt visus nepieciešamos saskaņojumus, atļaujas un citus nepieciešamos dokumentus, lai varētu izmantot zemesgabalu Līgumā norādītajam mērķim;
		4. ievērot un izpildīt Latvijas Republikas normatīvos aktus, valsts iestāžu un pašvaldības saistošos noteikumus un lēmumus, Valsts ugunsdzēsības un glābšanas dienesta, Patapinātāja un citu kompetentu iestāžu prasības attiecībā uz zemesgabala lietošanu;
		5. ievērot ugunsdrošības un vides aizsardzības prasības zemesgabalā. Par ugunsdrošību zemesgabalā ir atbildīgs Patapinājuma ņēmējs saskaņā ar spēkā esošajiem normatīvajiem aktiem;
		6. netraucēt Patapinātāja pārstāvju piekļūšanu zemesgabalam, lai veiktu pārbaudi par zemesgabala izmantošanu atbilstoši normatīvajiem aktiem un Līgumā paredzētajam mērķim un noteikumiem;
		7. ar savu darbību neizraisīt zemes applūšanu ar notekūdeņiem, tās pārpurvošanos vai sablīvēšanos, nepieļaut piesārņošanu ar ražošanas atkritumiem, ķīmiskajām vai radioaktīvajām vielām un novērst citus zemi postošus procesus, par saviem līdzekļiem novērst kaitējumu, kas radies minēto apstākļu rezultātā;
		8. nepieļaut darbības, kas pasliktina zemesgabala kvalitāti;
		9. ievērot zemesgrāmatā, Nekustamā īpašuma valsts kadastra informācijas sistēmā un zemesgabala skicē Lēmuma pielikumā norādītos zemesgabala lietošanas tiesību apgrūtinājumus, kā arī Aizsargjoslu likumā un citos normatīvajos aktos noteiktās prasības un aprobežojumus;
		10. nodrošināt Līguma 1.3.punktā noteiktās īslaicīgas lietošanas būves arhitektoniskā risinājuma atbilstību vietas kontekstam, integrēt to ainavā;
		11. nodrošināt zemesgabala un uz tā esošās Līguma 1.3.punktā noteiktās īslaicīgas lietošanas būves apmeklētāju ērtu piekļuvi, ievērojot vides pieejamības nosacījumus.
		12. nodrošināt zemesgabalā esošo elektroapgādes un sakaru iekārtu saglabāšanu, ievērot meliorācijas sistēmu, būvju un autoceļu, kabeļu, cauruļvadu, gaisa elektrības pārvades līniju un sakaru līniju aizsardzības un ekspluatācijas noteikumus;
		13. uz zemesgabala neveikt patvaļīgu būvniecību;
		14. maksāt nekustamā īpašuma nodokli, ar ko zemesgabals tiks aplikts Līguma darbības laikā. Nekustamā īpašuma nodokļa maksājumus Patapinājuma ņēmējs veic, pamatojoties uz Patapinātāja izsniegto rēķinu, rēķinā noteiktajā termiņā un kārtībā, maksājumu pārskaitot uz rēķinā norādīto Patapinātāja kontu. Rēķins tiek sagatavots elektroniski un ir derīgs bez paraksta. Patapinātājs izsniedz Patapinājuma ņēmējam rēķinu, nosūtot to uz Līgumā norādīto Patapinājuma ņēmēja e-pasta adresi;
		15. nodrošināt, ka, izmantojot zemesgabalu, netiek traucēta Ikšķiles pilsētā zemesgabalam blakus esošās infrastruktūras pieejamība un izmantošana;
		16. izpildīt citus Patapinājuma ņēmēja pienākumus atbilstoši Līguma vai Latvijas Republikas normatīvo aktu prasībām;
		17. atlīdzināt zaudējumus, kas radušies Patapinātājam, citiem zemes un uz tās esošās publiskās infrastruktūras lietotājiem, sabiedrībai vai apkārtējai videi sakarā ar Līguma neievērošanu vai neatļautu darbību;
		18. nekavējoties informēt Patapinātāju par izmaiņām Līgumā norādītajā Patapinājuma ņēmēja kontaktinformācijā;
		19. viena gada laikā no līguma noslēgšanas brīža nekustamajā īpašumā uzstādīt universālā dizaina parauga māju “Māja Visiem!”;
		20. piecu gadu gada laikā no līguma noslēgšanas brīža Ogres novada administratīvajā teritorijā izveidot ražotni un uzsākt universālā dizaina māju “Māja Visiem!” ražošanu un tirdzniecību;
		21. popularizēt universiālā dizaina arhitektūru, tai skaitā inovatīvu tehnoloģiju izmantošanā vides pieejamības uzlabošanai;
		22. organizēt konferences, sapulces, seminārus, sniegt konsultācijas, tai skaitā ar iekļaujošās izglītības jomā, sadarbībā ar nozares speciālistiem universālā dizaina mājas “Māja Visiem!” popularizēšanā.
	2. Patapinājuma ņēmēja tiesības:
		1. nodot zemesgabalu lietošanā vai apsaimniekošanai trešajām personām tikai ar Patapinātāja piekrišanu. Patapinājuma ņēmējs ir pilnā apmērā atbildīgs par visiem zaudējumiem, kas tiks nodarīti Patapinātājam, nododot zemesgabalu lietošanā vai apsaimniekošanā trešajām personām;
		2. izmantot koplietošanas piebraucamos ceļus, lai piekļūtu zemesgabalam.
	3. Patapinājuma ņēmējs nesaņem nekādu atlīdzību no Patapinātāja par zemesgabalā veiktajiem ieguldījumiem un izdevumiem (ne nepieciešamajiem, ne derīgajiem, ne greznuma), kas radušies, lietojot un uzturot zemesgabalu;
	4. Patapinājuma ņēmējs nav tiesīgs Līguma 1.3.punktā minēto īslaicīgas lietošanas būvi - nomas punkta inventāra novietnes (konteinera) - ierakstīt zemesgrāmatā kā patstāvīgu nekustamā īpašuma objektu.
	5. Patapinājuma ņēmējs ir atbildīgs par Līguma 1.3.punktā minētās īslaicīgas lietošanas būves - nomas punkta inventāra novietnes (konteinera) – ekspluatācijas atbilstību normatīvo aktu prasībām.
4. **Patapinātāja pienākumi un tiesības**
	1. Patapinātājs nodod Patapinājuma ņēmējam lietošanā zemesgabalu saskaņā ar Līguma noteikumiem.
	2. Patapinātājam ir tiesības jebkurā laikā veikt vispārēju zemesgabala apskati, lai pārbaudītu Līguma noteikumu izpildi.
	3. Patapinātājs ar Līgumu neuzņemas un tas nav atbildīgs par zemesgabalā novietotajām Patapinājuma ņēmēja iekārtām, inventāru un citu īpašumu. Patapinātājam nav jāsedz zaudējumi Patapinājuma ņēmējam, kas nav radušies Patapinātāja vainas dēļ.
	4. Patapinātājs jebkurā gadījumā neatlīdzina Patapinājuma ņēmējam jebkādus ieguldījumus (nepieciešami, derīgie, greznuma) zemesgabalā.
	5. Patapinātājs Līguma darbības laikā apņemas sniegt Patapinājuma ņēmējam šādu atbalstu:
		1. organizēt tikšanās un informācijas apmaiņu ar pašvaldības speciālistiem;
		2. veicināt pušu un partneru sadarbību inovatīvu risinājumu ieviešanā, īstenojot vides pielāgojamību personām ar īpašām vajadzībām un atbilstošas infrastruktūras izveidē;
		3. nodrošināt informācijas par ieceres īstenošanu iekļaušanu informatīvajos materiālos;
		4. sociālo uzņēmēju iesaistīšanu pašvaldības rīkotajos pasākumos/ aktivitātēs, kas vērsti uz vides pieejamības un sociālās uzņēmējdarbības popularizēšanu un sabiedrības izglītošanu.
5. **Līguma grozīšana un izbeigšana**
	1. Līguma noteikumus var grozīt, pusēm rakstiski vienojoties. Grozījumi Līgumā stājas spēkā pēc to rakstiskas noformēšanas un abpusējas parakstīšanas, tie pievienojami Līgumam un kļūst par tā neatņemamu sastāvdaļu.
	2. Līgumu var pārtraukt pirms termiņa saskaņā ar abu pušu savstarpēju rakstisku vienošanos.
	3. Līgums izbeidzas, iestājoties Līguma 2.1.punktā noteiktajam Līguma termiņam.
	4. Patapinātājam ir tiesības vienpusēji izbeigt Līguma darbību pirms termiņa, neatlīdzinot Patapinājuma ņēmējam zaudējumus, kas radušies sakarā ar Līguma pirmstermiņa izbeigšanu, rakstiski informējot (brīdinot) Patapinājuma ņēmēju par Līguma darbības izbeigšanu ne mazāk kā 10 darba dienas iepriekš, ja Patapinājuma ņēmējs:
		1. to izmanto pretēji tā nodošanas bezatlīdzības lietošanā mērķim vai tiek pārkāpti Līguma noteikumi;
		2. zaudē sociālā uzņēmēja statusu;
		3. nekustamais īpašums ir nepieciešams Ogres novada pašvaldībai savu funkciju nodrošināšanai;
		4. viena gada laikā no līguma noslēgšanas brīža nav izveidojis un nekustamajā īpašumā uzstādījis universālā dizaina parauga māju “Māja Visiem!”;
		5. piecu gadu gada laikā no līguma noslēgšanas brīža Ogres novada administratīvajā teritorijā nav izveidojusi ražotni un uzsākusi universālā dizaina māju “Māja Visiem!” ražošanu un tirdzniecību.
	5. Beidzoties Līguma darbības termiņam vai pārtraucot tā darbību pirms termiņa, Patapinājuma ņēmējs ne vēlāk kā Līguma darbības izbeigšanās dienā nodod un Patapinātājs pieņem zemesgabalu, Pusēm parakstot pieņemšanas - nodošanas aktu, kurā norādīts zemesgabala faktiskais stāvoklis Līguma darbības izbeigšanās laikā.
	6. Ja Patapinājuma ņēmējs Līguma 5.5.punktā noteiktajā termiņā un kārtībā zemesgabalu nav nodevis, Patapinātājam ir tiesības, sagatavojot aktu, Zemesgabalu pieņemt vienpusēji.
	7. Beidzoties Līguma darbības termiņam vai pārtraucot tā darbību pirms termiņa, Patapinājuma ņēmējs nodod Patapinātājam zemesgabalu izmantošanai derīgā stāvoklī, atbrīvotu un sakoptu atbilstoši sakārtotas vides prasībām, aiz sevis neatstājot kustamas mantas un atkritumus, tai skaitā, atbrīvo zemesgabalu no īslaicīgas lietošanas būves – universālā dizaina parauga mājas “Māja Visiem!”. Ja Līguma darbības laikā uz zemesgabala veikta nelikumīga būvniecība, beidzoties Līguma darbības termiņam vai pārtraucot tā darbību pirms termiņa, Patapinājuma ņēmējs līdz Līguma darbības izbeigšanās dienai par saviem līdzekļiem normatīvajos aktos noteiktajā kārtībā nojauc uz zemesgabala nelikumīgi uzbūvētos objektus.
	8. Ja Patapinājuma ņēmējs neizpilda Līguma 5.7.punktā noteikto pienākumu, Patapinātājs nosūta Patapinājuma ņēmējam rakstisku brīdinājumu par nepieciešamību sakopt un/vai atbrīvot zemesgabalu 10 (desmit) dienu laikā.
	9. Ja Līguma 5.8.punktā minētajā brīdinājumā norādītajā termiņā zemesgabals netiek sakopts, Patapinātājam ir tiesības nodrošināt zemesgabala sakopšanu uz Patapinājuma ņēmēja rēķina.
	10. Ja Līguma 5.8.punktā minētajā brīdinājumā norādītajā termiņā zemesgabals netiek atbrīvots no īslaicīgas lietošanas būves - nomas punkta inventāra novietnes (konteinera), Patapinātājs iegūst tiesības brīvi rīkoties ar būvi pēc saviem ieskatiem, tajā skaitā, nojaukt vai pārvietot.
	11. Ja Līguma 5.8.punktā minētajā brīdinājumā norādītajā termiņā zemesgabals netiek atbrīvots no Patapinājuma ņēmēja kustamām mantām, visa manta, kas atradīsies uz zemesgabala, uzskatāma par atmestu atbilstoši Civillikuma 941.pantam, un tiks uzskatīts, ka Patapinājuma ņēmējs tieši ir izteicis vēlmi atteikties no tiesībām uz šo mantu. Patapinātājs ir tiesīgs rīkoties ar minēto kustamo mantu pēc saviem ieskatiem, tajā skaitā, pārvietot, nodot glabāšanai vai iznīcināt.
	12. Ja Līguma 5.8.punktā minētajā brīdinājumā norādītajā termiņā zemesgabals netiek atbrīvots no nelikumīgi uz zemesgabala uzbūvēta objekta, Patapinātājs ir tiesīgs nojaukt (demontēt) uz zemesgabala nelikumīgi uzbūvēto objektu.
	13. Līguma 5.9. – 5.12.punktā noteiktajos gadījumos Patapinātājam ir tiesības prasīt no Patapinājuma ņēmēja, un Patapinājuma ņēmējam ir pienākums kompensēt Patapinātājam visus izdevumus, kas saistīti ar zemesgabala sakopšanu, īslaicīgas lietošanas būves - nomas punkta inventāra novietnes (konteinera) – nojaukšanu vai pārvietošanu, uz zemesgabala esošo Patapinājuma ņēmēja kustamo mantu pārvietošanu, glabāšanu vai iznīcināšanu un/vai nelikumīgi uz zemesgabala uzbūvēto objektu nojaukšanu (demontāžu), apmaksājot Patapinātāja izsniegto rēķinu un ievērojot rēķinā norādīto summu, maksāšanas kārtību un termiņu. Rēķins tiek sagatavots elektroniski un ir derīgs bez paraksta. Patapinātājs izsniedz Patapinājuma ņēmējam rēķinu, nosūtot to uz Līgumā norādīto Patapinājuma ņēmēja e-pasta adresi.
6. **Strīdu atrisināšana un pušu atbildība**
	1. Domstarpības Līguma darbības laikā risina sarunu ceļā. Ja vienošanos nevar panākt 30 trīsdesmit darba dienu laikā, strīds risināms vispārējajās jurisdikcijas tiesā Latvijas Republikas normatīvajos aktos noteiktajā kārtībā.
	2. Jebkura no Pusēm atlīdzina otrai Pusei zaudējumus, kas radušies otrai Pusei sakarā ar vainīgās Puses Līgumā noteikto pienākuma neizpildi vai nepienācīgu izpildi.
	3. Ja kādu Patapinājuma ņēmēja darbību rezultātā Patapinātajam tiek aprēķinātas soda sankcijas, tai skaitā, saistītas ar neatbilstošu zemesgabala izmantošanu, atbildība par šādām sankcijām pilnībā tiek uzlikta Patapinājuma ņēmējam.
	4. Ja starp Pusēm sakarā ar nodarītajiem zaudējumiem rodas strīdi, zaudējumu apmēru var noteikt neatkarīgie eksperti, kuru pakalpojumus apmaksā zaudējumus izraisījusī vai zaudējumos vainīgā Puse.
7. **Nepārvaramā vara**
	1. Puses tiek atbrīvotas no atbildības par saistību neizpildīšanu tādu nepārvaramas varas apstākļu iestāšanās rezultātā, kuru iestāšanos Puses nevarēja paredzēt un novērst, kā arī no kuru sekām Puses nevar izvairīties, proti: karš, jebkura rakstura karadarbība, blokāde, streiki, masu nemieri, sacelšanās, ražošanas strīdi, dabas katastrofas, ugunsgrēks, plūdi, valsts pārvaldes institūciju lēmumi, turklāt, tikai uz šādu apstākļu darbības laiku un tikai ar noteikumu, ka tie tieši ietekmējuši Puses saistību izpildes neiespējamību.
	2. Pusei, kurai Līguma saistību izpilde kļuvusi par neiespējamu nepārvaramas varas apstākļu dēļ, jāpaziņo otrai Pusei rakstveidā par augstākminēto apstākļu darbības sākumu un beigām ne vēlāk kā 10 (desmit) darba dienu laikā pēc to sākuma un darbības izbeigšanas, pievienojot dokumentālu pierādījumu (ja tas ir iespējams) par nepārvaramas varas apstākļu iestāšanos, raksturu un darbības ilgumu. Ja Puse nav iesniegusi rakstveida paziņojumu šajā punktā norādītajā kārtībā, tā zaudē savas tiesības atsaukties uz nepārvaramas varas apstākļiem kā apstākli, kas atbrīvo šo Pusi no atbildības par savu saistību neizpildi.
8. **Citi noteikumi**
	1. Līgumā neregulētajām tiesiskajām attiecībām piemērojami spēkā esošie normatīvie akti.
	2. Visi paziņojumi Līguma sakarā nosūtāmi uz zemāk norādītājām adresēm un visi paziņojumi tiek uzskatīti par saņemtiem, kad nogādāti personīgi vai pa e-pastu ar saņemšanas apstiprinājumu, vai septiņas dienas pēc tam, kad nosūtīti pa pastu Latvijas teritorijā ierakstītā vēstulē.
	3. Pušu pārstāvji, kas paraksta Līgumu, ar to apliecina, ka viņiem piešķirtas un atbilstoši pastāvošajai Latvijas Republikas likumdošanai reģistrētas paraksta tiesības viņu pārstāvēto Pušu vārdā, kā arī to, ka viņiem piešķirtas pilnvaras tajā apjomā, kāds nepieciešams Līguma noslēgšanai (parakstīšanai) saskaņā ar tajā paredzētajiem nosacījumiem.
	4. Ja kāds no Līguma noteikumiem zaudē juridisko spēku, tad tas neietekmē pārējos Līguma noteikumus.
	5. Līgums ietver visas Patapinājuma ņēmēja un Patapinātāja vienošanās par Līguma priekšmetu un aizstāj visas iepriekšējās rakstiskās un mutiskās vienošanās un pārrunas starp Pusēm.
	6. Līgums sagatavots elektroniski latviešu valodā un parakstīts ar drošu elektronisko parakstu.
	7. Līgumam ir pielikums: Ogres novada pašvaldības domes 2022. gada 28. jūlija lēmuma “Par Ogres novada pašvaldības nekustamā īpašuma nodošanu bezatlīdzības lietošanā sociālajam uzņēmumam projekta “Māja Visiem!” īstenošanai” (protokols Nr. 17; 39.) izraksts;
9. **Pušu rekvizīti un paraksti**

|  |  |
| --- | --- |
| PATAPINĀTĀJS |  PATAPINĀJUMA ŅĒMĒJS |
| **Ogres novada pašvaldība** Reģ. Nr. 90000024455Brīvības iela 33, Ogre, LV-5001 Valsts kase TRELLV22Konta Nr.LV25TREL9800890740210E-pasts: ogredome@ogresnovads.lvTālr.: 65071160Ogres novada pašvaldības izpilddirektora vietniece D.Bārbale | **SIA “Sculpture culture”** reģistrācijas Nr. 40203289177Ārlavas iela 4, Rīga, LV-1004 Kontaktpersona: Aivija BārdaE-pasts:aivija.barda@gmail.comTālr.: +371 20415251SIA “Sculpture culture”valdes loceklis \_\_\_\_\_\_\_\_\_\_\_\_ |
|  |  |

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU